Nodavlat umumiy oʻrta taʼlim tashkilotlari tarmogʻini kengaytirish va ushbu jarayonga tadbirkorlik subyektlarini jalb qilish imkoniyatlarini oshirish chora-tadbirlari toʻgʻrisida
(resolution, 2024-01-31)

Oʻzbekiston Respublikasi Prezidentining 2023-yil 11-sentabrdagi “Oʻzbekiston — 2030” strategiyasini 2023-yilda sifatli va oʻz vaqtida amalga oshirish chora-tadbirlari toʻgʻrisida”gi PQ-300-son qaroriga muvofiq, oʻquvchilarda zamonaviy bilim va koʻnikmalarni shakllantirish, xalqaro standartlarga javob beradigan taʼlim tashkilotlarining zamonaviy qiyofasini yaratish hamda ushbu jarayonga tadbirkorlik subyektlarini jalb qilish imkoniyatlarini yanada kengaytirish maqsadida: 1. Quyidagilar nodavlat umumiy oʻrta taʼlim tashkilotlari tarmogʻini kengaytirishning asosiy yoʻnalishlari etib belgilansin: davlat-xususiy sheriklik asosidagi nodavlat umumiy oʻrta taʼlim tashkilotlari tarmogʻini kengaytirish orqali yangi oʻquvchi oʻrinlarini yaratish; hududlarda boʻsh turgan davlat mulki obyektlarini aniqlash hamda keyinchalik ushbu binolardan nodavlat umumiy oʻrta taʼlim tashkilotlari faoliyatini yoʻlga qoʻyish uchun foydalanish; tadbirkorlik subyektlariga nodavlat umumiy oʻrta taʼlim tashkilotlari faoliyatini yoʻlga qoʻyish uchun zarur boʻlgan yer uchastkalarini aniqlash, vakolatli organ bilan kelishish uchun “Yerelektron” avtomatlashtirilgan axborot tizimiga kiritish hamda belgilangan tartibda “E-auksion” elektron savdo platformasi orqali mulk yoki ijara huquqi asosida realizatsiya qilish. 2. Belgilansinki, nodavlat umumiy oʻrta taʼlim tashkilotlarining faoliyatini yanada kengaytirish va qoʻllab-quvvatlash maqsadida 2025-yil 1-yanvardan boshlab: nodavlat umumiy oʻrta taʼlim tashkilotlari faoliyatini yoʻlga qoʻyish uchun tijorat banklarining oʻz mablagʻlari hisobidan bozor foiz stavkalarida milliy valyutada ajratiladigan, qiymati 20 milliard soʻmgacha boʻlgan kreditlar boʻyicha, foiz stavkasining Markaziy bankning asosiy stavkasidan oshadigan, lekin uning 1,5 baravaridan koʻp boʻlmagan qismini qoplash uchun Davlat budjeti hisobidan kompensatsiya taqdim etiladi; nodavlat umumiy oʻrta taʼlim tashkilotlari uchun binolarni yangidan qurgan yoki oʻzining bino va inshootlarida umumiy oʻrta taʼlim faoliyatini yoʻlga qoʻygan tadbirkorlik subyektlariga 5 yil muddatga ushbu taʼlim tashkilotlari faoliyati bilan bogʻliq boʻlgan kommunal xarajatlarining 50 foizi Davlat budjetidan qoplab beriladi; 2030-yil 1-yanvarga qadar yuridik shaxslarga oʻz mablagʻlari hisobidan nodavlat umumiy oʻrta taʼlim tashkilotlari binolarini qurish bilan bogʻliq boʻlgan xarajatlarning foyda soligʻini hisoblashda ikki yil davomida teng ulushlarda chegirib tashlash huquqi beriladi. Bunda, nodavlat umumiy oʻrta taʼlim tashkiloti tomonidan ijtimoiy himoyaga muhtoj oilalarning farzandlarini bepul oʻqishga qabul qilish boʻyicha litsenziya talablari bajarilmagan taqdirda, mazkur bandda nazarda tutilgan imtiyoz va kompensatsiyalar summasi ushbu tashkilot tomonidan Davlat budjetiga qaytariladi. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari har yili: 1-martga qadar Maktabgacha va maktab taʼlimi vazirligi bilan birgalikda demografik oʻsish, aholi joylashuvi va zichligini hisobga olgan holda, kelgusi yillarda yangi nodavlat umumiy oʻrta taʼlim tashkilotlari faoliyatini yoʻlga qoʻyish maqsadida maqbul yer uchastkalarini aniqlasin; 1-aprelga qadar yangi nodavlat umumiy oʻrta taʼlim tashkilotlariga binolar qurish maqsadida respublika boʻyicha umumiy maydoni 50 gektar yer uchastkasidan kam boʻlmagan manzilli roʻyxatni tasdiqlash uchun Vazirlar Mahkamasiga kiritsin; 1-mayga qadar tasdiqlangan manzilli roʻyxatga asosan yer uchastkalarini “E-auksion” elektron savdo platformasi orqali elektron onlayn-auksion savdolariga mulk yoki ijara huquqi asosida chiqarsin. Belgilansinki, mazkur bandga muvofiq auksion savdolarida 3 oydan ortiq muddat sotilmay turgan yer uchastkalari savdodan yechilmasdan boshlangʻich narxini qadamma-qadam 50 foizgacha pasaytirish mexanizmini qoʻllagan holda, takroriy auksion savdolariga chiqariladi. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari nodavlat umumiy oʻrta taʼlim tashkilotlari uchun binolar qurish va rekonstruksiya qilish ishlari uchun homiylik xayriyalarini yoʻnaltirgan tadbirkorlik subyektlari rahbarlarini davlat mukofotlariga nomzodlar sifatida tavsiya etish amaliyotini yoʻlga qoʻysin. 5. Maktabgacha va maktab taʼlimi vazirligi Iqtisodiyot va moliya vazirligi bilan birgalikda ikki oy muddatda nodavlat umumiy oʻrta taʼlim tashkilotlarini davlat tomonidan qoʻshimcha qoʻllab-quvvatlash tartibini belgilash toʻgʻrisidagi normativ-huquqiy hujjat loyihasini ishlab chiqsin. 6. Iqtisodiyot va moliya vazirligi uch oy muddatda: Oʻzbekiston Respublikasining Soliq kodeksiga ushbu qarordan kelib chiqadigan tegishli oʻzgartirishlar kiritish toʻgʻrisidagi qonun loyihasini; manfaatdor vazirlik va idoralar bilan birgalikda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisidagi takliflarni Vazirlar Mahkamasiga kiritsin. 7. Mazkur qarorning ijrosini samarali tashkil qilishga masʼul va shaxsiy javobgar etib Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda maktabgacha va maktab taʼlimi vaziri X.Oʻ. Umarova belgilansin. 8. Qaror ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.